《光孝寺》
清代·汪森

招提郡西北，旧是虞翻苑。祝发来南能，禅林契深眷。

兹维风与幡，心动随所转。见道发高言，宗风垂一线。

我来趁媛凉，徙倚石栏遍。池荷已萧索，倒影开镜面。

东为菩提坛，夭矫虬龙见。遗植传齐梁，修条郁葱茜。

霜皮经雨缁，露叶迎风颤。想当结子时，累累若珠串。

闲登卧佛楼，梯级绝攀援。为感法门衰，津梁岂应倦。

岿然铁浮图，千像孰锻炼。舍利知有无，恒人罕流眄。

藏经在一室，贝叶堆千卷。缅怀唐相授，莫睹滩哥砚。

日永钟磬闲，深林坠花片。暑气不侵人，临流撤纨扇。

尘事苦匆迫，佳游谢谈宴。渐觉暝烟生，徘徊有余恋。

作者简介：（1653—1726）浙江桐乡人，祖籍休宁，字晋贤，号碧巢。周筼诗弟子。贡生。官桂林通判，迁太平府，官至刑、户两部郎中。曾与朱彝尊同定《词综》。家有裘杼楼，藏书极富。又于桂林编《粤西统载》。有《小方壶存稿》。